钦定古今图书集成/明伦汇编/人事典/第011卷 > 《证治准绳》 > 《面部所属》
## 钦定古今图书集成/明伦汇编/人事典/第011卷 > 《证治准绳》 > 《面部所属》

面，统属诸阳。

《灵枢》曰：“诸阳之会，皆在于面。”

又统属足阳明胃经。

《素问》曰：“五七阳明脉衰，面始焦，发始堕；六八衰竭，面焦，发鬓颁白。” 《灵枢》曰：“邪中于面，则下阳明。” 《中藏》曰：“胃热则面赤如醉人。” 《素问》又曰：“已食如饥者胃疸，面肿曰风。” 注：胃阳明之脉，行于面故耳。

又属足太阳膀胱经。

《灵枢》曰：“足太阳之上，血多气少，则面多小理血少气多，则面多肉，肥而不泽，血气和则美色，俱有馀则肥泽，俱不足则瘦而无泽。”

又统属手少阴心经。

《素问》曰：“心者生之本，神之变也，其华在面。” 又曰：“心之合脉也，其荣色也。”

又以五色候五藏，故“面青属肝。”

《素问》曰：“生于肝，如以缟裹绀。故青欲如苍璧之泽，不欲如蓝。” 注：缟缯之精。白者绀深青阳赤色。又曰：“青如翠羽者生，如草兹者死。” 注：“兹，滋也。如草初生之色也。”

赤属心。

《素问》曰：“生于心，如以缟裹朱。故赤。欲如白裹朱，不欲如赭。” 注：“赭，赤土也。” 又曰：“赤如鸡冠者生，如衃血者死。” 注：“衃血，凝血也。”

黄属脾。

《素问》曰：“生于脾，如以缟裹括蒌实，故黄欲如罗裹雄黄，不欲如黄土。” 又曰：“黄如蟹腹者生，如枳实者死。”

白属肺。

《素问》曰：“生于肺，如以缟裹红，故白。欲如鹅羽，不欲如盐。” 又曰：“白如豖膏者生，如枯骨者死。”

黑属肾。

《素问》曰：“生于肾，如以缟裹紫，故黑欲如重漆色，不欲如地苍。” 又曰：“黑如乌羽者生，如炱者死。” 注：“炱，煤也。” 又曰：“五藏六腑，固尽有部，视其五色，黄赤为热，白为寒，青黑为痛。”